Адыгэ лексикографием иуцун къызщежьагъэр революцием ыуж ары ныIэп, ау ащ емылъытыгъэу гъэхъэгъэ гъэнэфагъэхэр ышIыгъэх. Ащ ишыхьат гущыIалъэ лъэпкъ зэфэшъхьафхэу джыдэдэм тиIэ хъугъэхэр. Ахэмэ ащыщых, гущыIэм пае, терминологие, орфографие, урыс-адыгэ, адыгэ-урыс, зэхэф, синоним, фразеологие, омоним, антоним, топоним, этимологие гущыIалъэхэр. Мыхэмэ лъэпкъым игушъхьэлэжьыгъэ хэхъоныгъэкIэ, икультурэ зыкъегъэIэтыгъэнымкIэ мэхьанэу яIэм уасэ фэшIыгъуай.